KIRJALLINEN KYSYMYS P-0530/03 esittäjä(t): Alexandros Alavanos (GUE/NGL) komissiolle. Kreikan sähkölaitoksen vuokratyöntekijät Ptolemaidassa.



Virallinen lehti nro 222 E , 18/09/2003 s. 0213 - 0213



KIRJALLINEN KYSYMYS P-0530/03 esittäjä(t): Alexandros Alavanos (GUE/NGL) komissiolle (18. helmikuuta 2003) Aihe: Kreikan sähkölaitoksen vuokratyöntekijät Ptolemaidassa Kreikan sähkölaitoksen (DEI) Ptolemaidan toimipisteessä on jo vuosien ajan työskennellyt kymmenittäin urakoitsijan (välittävän työnantajan) palveluksessa olevia työntekijöitä, jotka urakoitsija vuokraa DEI:lle. Urakoitsija voi olla fyysisesti sama henkilö tai eri henkilö kaikkien näiden vuosien ajan, mutta työntekijät työskentelevät koko ajan samoissa tehtävissä, jotka DEI määrittää. Kun otetaan huomioon, että nämä työntekijät tekevät samaa työtä kuin DEI:n vakituiset työntekijät, kysyn komissiolta, kuinka pitkään heidän voidaan katsoa olevan määräaikaistyötä välittävän yrityksen määräaikaisia työntekijöitä, jolloin heillä on rajalliset työtä ja sosiaaliturvaa koskevat oikeudet? Anna Diamantopouloun komission puolesta antama vastaus (20. maaliskuuta 2003) Arvoisan parlamentin jäsenen komissiolle osoittama kysymys koskee työntekijöitä, jotka ovat jo vuosikymmenten ajan olleet erään työvoimaa välittävän yrityksen palveluksessa ja jotka kyseinen välittäjä on lähettänyt töihin Kreikan sähkölaitokseen (DEI). Yrityksen välittämät työntekijät tekevät samaa työtä kuin sähkölaitoksen vakituiset työntekijät, mutta eivät nauti samasta sosiaaliturvasta ja samoista oikeuksista. On syytä muistuttaa, ettei komissio voi ottaa kantaa tapauksiin, joissa tosiseikkojen tutkiminen ja määrittely kuuluu kansallisen lainsäädännön piiriin. Voi kuitenkin olla hyödyllistä tuoda esiin kaksi yhteisön säännöstyyppiä, joilla on mahdollisesti yhteys selostettuun tilanteeseen. Ensiksikin kyseeseen tulee Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) tekemästä määräaikaista työtä koskevasta puitesopimuksesta 28. kesäkuuta 1999 annetun neuvoston direktiivin 1999/70/EY(1) 5 lauseke, jonka mukaan jäsenvaltioiden on toteutettava tarvittavat toimenpiteet perättäisten määräaikaisten työsopimusten tai työsuhteiden väärinkäytösten estämiseksi. On myös paikallaan viitata komission 20. maaliskuuta 2002 esittämään ehdotukseen vuokratyöntekijöiden työehdoista annettavaksi direktiiviksi(2) sekä 28. marraskuuta 2002 esitettyyn muutettuun ehdotukseen(3). Näiden asiakirjojen 5 artiklassa esitetään vuokratyöntekijöiden ja käyttäjäyrityksen työntekijöiden välistä yhdenvertaista kohtelua koskeva perusperiaate. Periaate on määritelty muutetussa ehdotuksessa seuraavasti: Vuokratyöntekijän olennaisten työolojen ja työehtojen on oltava käyttäjäyrityksessä suoritettavan toimeksiannon ajan vähintään samanlaiset, joita häneen sovellettaisiin, jos kyseinen yritys olisi palkannut hänet suoraan hoitamaan samaa tehtävää. Asiakirja on jo saanut parlamentilta myönteisen lausunnon ensimmäisessä käsittelyssä (21. marraskuuta 2002 annettu lausunto) ja on parhaillaan neuvoston käsiteltävänä. (1) EYVL L 175, 10.7.1999. (2) EYVL C 203 E, 27.8.2002. (3) KOM(2002) 701 lopullinen.